Bengaluru raptors beat mumbai rockets to win maiden PBL title-मुंबई को 4-3 से हरा बेंगलुरू बना पीबीएल चैम्पियन - Sabguru News
होम Karnataka Bengaluru मुंबई को 4-3 से हरा बेंगलुरू बना पीबीएल चैम्पियन
मुंबई को 4-3 से हरा बेंगलुरू बना पीबीएल चैम्पियन
बेंगलुरू। कप्तान और स्टार खिलाड़ी किदाम्बी श्रीकांत की अगुवाई में बेंगलुरू रैप्टर्स ने शानदार प्रदर्शन करते हुए रविवार को कांतिरवा स्टेडियम में मुम्बई रॉकेट्स को 4-3 से हराकर वोडाफोन प्रीमियर लीग के चौथे सीजन का खिताब जीत लिया। बेंगलुरू ने पहली बार यह खिताब जीता है।
इस मैच में श्रीकांत के अलावा थी थ्रांग वू ने बेहतरीन प्रदर्शन करते हुए मैच जीत अपनी टीम को खिताब तक दिलाने में अहम भूमिका निभाई। श्रीकांत ने बेंगलुरू को ऐसे समय में जीत दिलाई, जब वह 0-2 से पीछे थे।
इसके बाद वू ने अपना ट्रम्प मैच जीतते हुए अपनी टीम को 3-2 से आगे कर दिया, लेकिन यहां मुंबई के समीर वर्मा ने बेंगलुरू के बी साई प्रणीत को मात दे स्कोर 3-3 से बराबर कर मुकाबले को आखिरी मैच में पहुंचा दिया। मैच का फैसला पुरुष युगल के आखिरी मैच से निकला जहां बेंगलुरू ने मुंबई को मात देते हुए खिताबी जीत हासिल की।
दिन की शुरुआत में मिश्रित युगल मुकाबले में रॉकेट्स के किम जी जुंग और पिया जेबादिया बेर्नादेथ ने अपने ट्रम्प मैच में मार्कस एलिस और लॉरेन स्मिथ को 15-8, 15-14 हराया और अपनी टीम को 2-0 की बढ़त दिला दी।
इसके बाद श्रीकांत का सामना एंटनसन से हुआ, जिसमें श्रीकांत 15-7, 15-10 से विजयी रहे और अपनी टीम की वापसी कराई। स्कोर अब भी हालांकि मुम्बई के पक्ष में 2-1 था। श्रीकांत ने पहला गेम 15-7 से जीता। श्रीकांत ने 4-0 के साथ शुरुआत की और अंत तक अपनी बढ़त को बनाए रखा।
दूसरे गेम में एंटनसन ने श्रीकांत को कड़ी टक्कर दी। श्रीकांत ने 5-3 की बढ़त के साथ शुरुआत की थी लेकिन एक समय मुकाबला 6-6 की बराबरी पर आ गया था। इसके बाद हालांकि श्रीकांत ने 7-6 की बढ़त हासिल की और उसे अंत तक बनाए रखते हुए अपनी टीम को बेहद जरूरी एक अंक दिलाया।
इसके बाद साई प्रणीत का सामना समीर से हुआ। समीर ने यह मैच 7-15, 15-12, 15-3 से जीतते हुए मुंबई को 3-3 की बराबरी दिला दी। पहले गेम के हाफ टाइम तक प्रणीत 8-1 से आगे थे और 15-7 से यह गेम अपने नाम किया। दूसरे गेम में शुरुआत तो बराबरी की हुई लेकिन समीर ने 5-2 की बढ़त बना ली।
प्रणीत ने वापसी की और स्कोर को 8-8 तक ले गए। इसके बाद प्रणीत ने 10-8 की बढ़त बना ली लेकिन समीर ने वापसी करते हुए स्कोर 11-11 कर दिया। इसके बाद समीर ने 15-12 से गेम जीतकर अपनी टीम की वापसी करा दी। समीर ने तीसरा गेम पलक झपकते हुए 15-3 से जीता और अपनी टीम को असमय हार से बचा लिया।
दिन का अंतिम मैच निर्णायक हो चुका था, जिसमें बेंगलुरू के मोहम्मद अहसान और हैंड्रा सेतियावान और मुम्बई के ली योंग देई और किम जी जुंग का सामना हुआ। बेंगलुरू की जोड़ी ने मुंबई को जोड़ी को 15-13, 15-10 से परास्त कर बेंगलुरू को खिताब दिलाया।
PBL title
पिछला लेख‘सिंबा’ की 350 करोड़ की ओवरसीज कमाई
अगला लेखजस्टिस सिकरी ने ठुकराया सीसैट में नामित होने का सरकार का प्रस्ताव